

**Подружница Друштва за српски језик и књижевност у Ковину**

**расписује**

**ЛИТЕРАРНИ КОНКУРС**

 **за ученике основних и средњих школа са територија општина Ковин, Вршац, Бела Црква и Пландиште**

Циљ конкурса је промовисање манифестације "Март, месец српског језика", развијање креативности и талената код деце, промовисање књиге и читања.

Право учешћа имају ученици свих основних и средњих школа из наведених општина. Радови треба да буду самостална ученичка остварења. Аутентичност деце и младих је важан аспект обрађене тематике. Конкурс се реализује у оквиру три узрасне категорије:

**Први циклус образовања – од првог до четвртог разреда ОШ:**

1. Мој српски језик

2. Волим да читам

3. Омиљени јунак једне приче

**Други циклус образовања – од петог до осмог разреда ОШ:**

1. Наш језик је наш завичај

2. "Негуј језик да у бескрај траје, по њему се наслеђе познаје"

3. "Књига је најтиши и најпоузданији пријатељ, најмудрији саветник и најстрпљивији учитељ"

**Трећи циклус образовања – средња школа:**

1. Лепа реч и гвоздена врата отвара

2. Јунак/јунакиња наше епске поезије коме/којој се дивим

3. "Ал' тирјанству стати ногом за врат, то је људска дужност најсветија"

Конкурс је отворен од 20. фебруара до 15. марта 2024. године. Радови могу бити у форми песме, кратке приче или есеја. Прекуцане или у рукопису, лекторисане ученичке радове треба послати **електронски на имејл адресу: podruznicasrbistakovin@gmail.com**

Рад треба да садржи име и презиме ученика, разред, школу, општину/град, име и презиме наставника.

Жири за додељивање награда чиниће професори разредне наставе (за први циклус образовања), а за ученике осталих категорија професори српског језика и књижевности. Три најбоља рада из сваке категорије, према оцени стручног жирија, биће награђена поклон књигама и дипломама. Такође, жири ће похвалити и друге запажене радове.

**Додела награда биће организована 27. марта 2024. године.** За тачно време и место школе ће бити благовремено обавештене.

Позивамо ученике основних и средњих школа Ковина, Вршца, Беле Цркве и Пландишта да својим литерарним стваралаштвом и ове године допринесу неговању српског језика, промовисању књиге и читања у нашем округу.

**Подружница Друштва за српски језик и књижевност у Ковину**

Маша Вулетић, Душан Симић

